Komuniké

Pekingská deklarácia a Akčná platforma boli  záverečnými materiálmi  4. svetovej konferencie OSN o ženách, ktorá sa konala v septembri 1995 v Pekingu. Na Slovensku boli nadväzne na úlohy, vyplývajúce z týchto materiálov, uskutočnené aktivity: vypracovanie Národného akčného plánu pre ženy v SR, založenie Koordinačného výboru pre problematiku žien, zriadenie odboru rovnosti príležitostí  Ministerstva práce, sociálnych vecí a rodiny SR  a prijatie Koncepcie rovnosti príležitostí žien a mužov.
V roku 2000, v polčase plnenia záverov 4. svetovej konferencie OSN o ženách, v rámci 23. mimoriadneho zasadnutia Valného zhromaždenia OSN prebehlo hodnotenie plnenia úloh a záverov Pekingskej deklarácie a Akčnej platformy. Závery tohto zasadnutia sú vyjadrené v materiáloch Politická deklarácia a Následné aktivity a iniciatívy pre implementáciu Pekingskej Deklarácie a Akčnej platformy. 
V podmienkach Slovenskej republiky sa v rámci implementácie úloh, obsiahnutých v   12 problémových oblastiach, ktorými sú chudoba, vzdelávanie a príprava na zamestnanie, zdravie, násilie na ženách, ozbrojený konflikt, ekonomika, postavenie žien v mocenských a rozhodovacích štruktúrach, inštitucionálne mechanizmy na zlepšenie života a postavenia žien, ľudské práva žien, médiá, životné prostredie a otázky mladých žien a dievčat uskutočnili mnohé aktivity. V stručnom prehľade o nich bola informovaná vláda SR. Napriek tomu, že mnohé aktivity posunuli problematiku žien smerom k jej kvalitnejšiemu riešeniu, ostáva ešte veľa oblastí, kde je potrebné zabezpečiť podmienky pre rovnosť príležitostí žien a mužov a dosiahnutie ich plnohodnotnej rovnoprávnosti.